amanoisuno/poet huggingface dataset:
隴頭水 楊師道
隴頭秋月明，隴水帶關城。笳添離別曲，風送斷腸聲。映雪峰猶暗，乘冰馬屢驚。霧中寒雁至，沙上轉蓬輕。天山傳羽檄，漢地急徵兵。陣開都護道，劍聚伏波營。於茲覺無渡，方共濯胡纓。
中書寓直詠雨簡褚起居上官學士 楊師道
雲暗蒼龍闕，沉沉殊未開。窗臨鳳凰沼，颯颯雨聲來。電影入飛閣，風威淩吹台。長簷響奔溜，清簟肅浮埃。早荷葉稍沒，新篁枝半摧。茲晨悵多緒，懷友自難裁。況複重城內，日暮獨裴回。玉階良史筆，金馬掞天才。高甍通散騎，複道駕蓬萊。思君贈桃李，于此冀瓊瑰。
闕題 楊師道
漢家伊洛九重城，禦路浮橋萬里平。桂戶雕梁連綺翼，燕趙蛾眉舊傾國，楚宮腰細本傳名。二月桑津期結伴，扇裏細妝將夜並，風前獨舞共花榮。兩鬟百萬誰論價，羊車詎畏青門閉，兔月今宵照後庭。
初秋夜坐應詔 楊師道
玉管涼初應，金壺夜漸闌。滄池流稍潔，仙掌露方漙。雁聲風處斷，樹影月中寒。爽氣長空淨，高吟覺思寬。
賦終南山用風字韻應詔 楊師道
眷言懷隱逸，輟駕踐幽叢。白雲飛夏雨，碧嶺橫春虹。草綠長楊路，花疏五柞宮。登臨日將晚，蘭桂起香風。
詠飲馬應詔 楊師道
清晨控龍馬，弄影出花林。躞蹀依春澗，聯翩度碧潯。苔流染絲絡，水潔寫雕簪。一禦瑤池駕，詎憶長城陰。
初宵看婚 楊師道
洛城花燭動，戚裏畫新蛾。隱扇羞應慣，含情愁已多。輕啼濕紅粉，微睇轉橫波。更笑巫山曲，空傳暮雨過。
侍宴賦得起坐彈鳴琴二首 楊師道
北林鵲夜飛，南軒月初進。調弦發清征，蕩心祛褊吝。變作離鴻聲，還入思歸引。長歎未終極，秋風飄素鬢。絲傳園客意，曲奏楚妃情。罕有知音者，空勞流水聲。
詠琴 楊師道
久擅龍門質，孤竦嶧陽名。齊娥初發弄，趙女正調聲。嘉客勿遽反，繁弦曲未成。
詠笙 楊師道
短長插鳳翼，洪細摹鸞音。能令楚妃歎，複使荊王吟。切切孤竹管，來應雲和琴。
應詔詠巢烏 楊師道
桂樹春暉滿，巢烏刷羽儀。朝飛麗城上，夜宿碧林陲。背風藏密葉，向日逐疏枝。仰德還能哺，依仁遂可窺。驚鳴雕輦側，王吉自相知。
奉和夏日晚景應詔 楊師道
輦路夾垂楊，離宮通建章。日落橫峰影，雲歸起夕涼。雕軒動流吹，羽蓋息回塘。薙草生還綠，殘花落尚香。青岩類姑射，碧澗似汾陽。幸屬無為日，歡娛尚未央。
奉和聖制春日望海 楊師道
春山臨渤海，征旅輟晨裝。回瞰盧龍塞，斜瞻肅慎鄉。洪波回地軸，孤嶼映雲光。落日驚濤上，浮天駭浪長。仙台隱螭駕，水府泛黿梁。碣石朝煙滅，之罘歸雁翔。北巡非漢後，東幸異秦皇。搴旗羽林客，跋距少年場。龍擊驅遼水，鵬飛出帶方。將舉青丘繳，安訪白霓裳。
春朝閒步 楊師道
休沐乘閑豫，清晨步北林。池塘藉芳草，蘭芷襲幽衿。霧中分曉日，花里弄春禽。野徑香恒滿，山階筍屢侵。何須命輕蓋，桃李自成陰。
還山宅 楊師道
暮春還舊嶺，徙倚玩年華。芳草無行徑，空山正落花。垂藤掃幽石，臥柳礙浮槎。鳥散茅簷靜，雲披澗戶斜。依然此泉路，猶是昔煙霞。
詠馬 楊師道
寶馬權奇出未央，雕鞍照曜紫金裝。春草初生馳上苑，徒令漢將連年去，宛城今已獻名王。
奉和詠弓 楊師道
霜重麟膠勁，風高月影圓。烏飛隨帝輦，雁落逐鳴弦。
詠硯 楊師道
圓池類璧水，輕翰染煙華。將軍欲定遠，見棄不應賒。
奉和正日臨朝應詔 楊師道
皇猷被寰宇，端扆屬元辰。九重麗天邑，千門臨上春。
詠舞 楊師道
二八如回雪，三春類早花。分行向燭轉，一種逐風斜。